《送道士十二侄归金观》
宋代·陈著

世道日以漓，人事日以非。
吾宗昔昌繁，儒冠森巍巍。
时节相会聚，燕笑芳菲菲。
迩来岁复岁，存者星晨稀。
我今七十九，奄奄一息微。
汝亦七十八，褵褷旧羽衣。
老我虽待尽，犹与坟墓依。
而汝百里外，茕鹤傍孤飞。
我非寿彭籛，汝非丁令威。
年事已到此，余生露易晞。
后会安可必，欲别增嘘欷。
相送出门去，溪雪日无辉。
我伫汝回首，此意知者希。
丁宁且加餐，得健时一归。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。